送崔侍御之嶺南二十韻
作者：元稹
朝代：唐

paragraphs: 漢法戎施幕，秦官郡置監。
蕭何歸舊印，鮑永授新銜。
幣聘雖盈篋，泥章未破緘。
蛛懸絲繚繞，鵲報語詀諵。
再礪神羊角，重開憲簡函。
鞶纓驄赳赳，緌珮繡縿縿。
逸翮憐鴻翥，離心覺刃劖。
聯游虧片玉，洞照失明鑒。
遙想車登嶺，那無淚滿衫。
茅蒸連蟒氣，衣漬度梅黬。
象鬬緣谿竹，猿鳴帶雨杉。
颶風狂浩浩，韶石峻嶄嶄。
宿浦宜深泊，祈瀧在至諴。
瘴江乘早度，毒草莫親芟。
試蠱看銀黑，排腥貴食鹹。
菌須蟲已蠹，菓重鳥先鵮。
冰瑩懷貪水，霜清顧痛巖。
珠璣當盡擲，薏苡詎能讒。
荆俗欺王粲，吾生問季咸。
遠書多不達，勤爲枉攕攕。